
Városi talajminták toxikus fémtartalmának vizsgálata környezetfizikai módszerekkel Budapest XI. kerületében

A környezetünk egy rendkívül komplex rendszer, melyben folyamatos anyag és energiaáramlás valósul meg. A városi talajok vizsgálatát az indokolja, hogy népesség több mint fele mind hazánkban, mind a fejlett országokban városokba tömörülve él. A magas népességsűrűségből kifolyólag egy esetleges szennyezés, káros hatás nagyságrendekkel több személyt veszélyeztet, mint ugyanazon szennyezés egy alacsony népességű területen. A városi kertészkedés terjedésével az itt termesztett haszonnövények új veszélyeket hordozhatnak a lakosság számára. Vizsgálataimat Budapest XI. kerületéből származó talajmintákon végeztem, amelyeket egy korábbi szakdolgozó mintavételezett talajtani célú vizsgálatokhoz. Célkitűzésem a minták toxikus fémtartalmának meghatározása és azon mintavételi pontok beazonosítása, ahol a toxikus fémtartalom meghaladja a jelenlegi jogszabályi határértéket, ezzel esetlegesen felhívva a döntéshozók figyelmét az ebből fakadó potenciális veszélyforrásokra. A toxikus fémek kimutatásához hullámhossz diszperzív röntgen fluoreszcens analízist alkalmaztam. Az eljárással kimutathatóan toxikus fémet tartalmazó mintavételi pontokat térképi vetületben is megjelenítem. Kísérletet teszek a kapott eredményim függvényében néhány mintán a toxikus fémtartalom formájának s ásványtani környezetének felderítésére röntgen-pordiffrakció és pásztázó elektronmikroszkópia segítségével.



